CELEX: C2005/115/19
Language: et
Date: 2005-05-14 00:00:00
Title: Kohtuasi C-91/05: Euroopa Ühenduste Komisjoni 21. veebruari 2005. aasta hagi Euroopa Liidu Nõukogu vastu

14.5.2005   
            
            
               ET
            
            
               Euroopa Liidu Teataja
            
            
               C 115/10
            
         Euroopa Ühenduste Komisjoni 21. veebruari 2005. aasta hagi Euroopa Liidu Nõukogu vastu
   (Kohtuasi C-91/05)
   (2005/C 115/19)
   Kohtumenetluse keel: inglise
   Euroopa Ühenduste Komisjon esitas 21. veebruaril 2005 Euroopa Ühenduste Kohtule hagi Euroopa Liidu Nõukogu vastu. Hageja esindajad on Pieter Jan Kuijper ja Johan Enegren, kohtudokumentide kättetoimetamise aadress Luxembourgis.
   Euroopa Ühenduste Komisjon palub Euroopa Kohtul:
   
               1)
            
            
               tühistada nõukogu otsus 2004/833/ ÜVJP (1);
            
         
               2)
            
            
               tuvastada, et nõukogu ühismeede 2002/589/ÜVJP, (2) iseäranis selle II jaotis on ebaseaduslik ning seetõttu ei ole kohaldatav.
            
         Õiguslikud alused ja peamised argumendid
   Komisjon palub EÜ asutamislepingu artikli 230 lõike 2 alusel tühistada nõukogu 2. detsembri 2004. aasta otsus 2004/833/ÜVJP ühismeetme 2002/589/ÜVJP rakendamise ja Lääne-Aafrika riikide majandusühendusele antava Euroopa Liidu toetuse kohta seoses kergrelvade moratooriumiga. Nõukogu võttis selle otsuse vastu vastavalt Euroopa Liidu lepingu V jaotisele, samas kui Cotonou lepingu artikli 11 lõige 3 hõlmab samuti meetmeid, mis on ette nähtud kergrelvade leviku vastu võitlemiseks. Lisaks sõlmis komisjon vastavalt Cotonou lepingu IV lisa artikli 10 lõikele 2 Lääne-Aafrika riikide majandusühenduse ja Lääne-Aafrika majandus- ja rahaliiduga Lääne-Aafrika regionaalse näidisprogrammi, mis toetab konflikte ennetavat ja head valitsemist tagavat regionaalpoliitikat ja annab abi eelkõige seoses kergrelvade impordi, ekspordi ja tootmise moratooriumiga Lääne-Aafrikas. Järelikult ei ole vaidlustatud ÜVJP otsus kooskõlas EL lepingu artikliga 47, kuna see mõjutab ühenduse tegevuspädevust arenguabi valdkonnas.
   Lisaks palub komisjon Euroopa Kohtult samadel alustel ja põhjustel vastavalt EÜ asutamislepingu artiklile 241 lugeda ebaseaduslikuks nõukogu 12. juuli 2002. aasta ühismeede 2002/589/ÜVJP, iseäranis selle II jaotis. Ühismeede 2002/589/ÜVJP on seadusandlik akt üldiseks kohaldamiseks, mis loob õigusliku aluse ÜVPJ otsusele, mille tühistamist nõutakse pädevuse puudumise tõttu. Sellest järeldub, et nimetatud ühismeede ja eriti selle II jaotis tuleks kuulutada mitte-kohaldatavaks.
   
      (1)  Nõukogu 2. detsembri 2004. aasta otsus 2004/833/ÜVJP ühismeetme 2002/589/ÜVJP rakendamise ja Lääne-Aafrika riikide majandusühendusele antava Euroopa Liidu toetuse kohta seoses kergrelvade moratooriumiga, ELT L 359, 4.12.2004, lk 65.
   
      (2)  Nõukogu 12. juuli 2002. aasta ühismeede 2002/589/ÜVJP, mis käsitleb Euroopa Liidu osalemist väike- ja kergrelvade destabiliseeriva hankimise ja leviku vastases võitluses ja millega tunnistatakse kehtetuks ühismeede 1999/34/ÜVJP, EÜT L 191, 19.7.2002, lk 1.